V. Veteška, podpredseda NR SR: (2002-12-12):
Zanedlho, týka sa to Fondu národného majetku, zanedlho budeme z politických dôvodov meniť členov Prezídia, členov Dozornej rady Fondu národného majetku, a ako aj zaznelo od pána prezidenta Prezídia Fondu národného majetku, budeme im platiť zasa 2- až 5-mesačné odstupné. Ja len chcem dať do pozornosti ľuďom, ktorí pripravujú zákony na zostavovanie takýchto orgánov, aby sme už raz v tom urobili poriadky, aby si z nás občania, proste začali nás brať vážne aj zo života. My chodíme a chodili ste všetci prakticky pred komunálnymi voľbami, vieme, aký je reálny život medzi našimi občanmi a voličmi. A tu keď počujeme, ani sa radšej nebudem pýtať na priemernú mzdu a odmeňovanie ľudí, ktorých sa bude týkať takéto vyplácanie 2- až 5-mesačného odstupného, tak tí ľudia si potom o nás naozaj niečo pomyslia. Ja to dávam do pozornosti, aby sme urobili zmeny. Pretože aj v nedávnej minulosti pri zmene štátnych úradníkov končili prácu na jednom ministerstve, odstupné vyplatené, nastúpili na nové ministerstvo. A takisto svojou voľbou zanedlho do orgánov Fondu národného majetku budeme zakladať opäť nárok na ďalšie výdavky ľuďom, ktorí budú dostávať odstupné. Preto to dávam do pozornosti, aby sa v budúcnosti táto vec vyriešila aj z takéhoto pohľadu. Ak sa niekto hlási na politickú prácu, musí si byť vedomý toho, že vzniká určitý vzťah, ktorý má mať efekt v prvom rade pre ekonomiku Slovenska a pre občanov tejto republiky, a nie individuálny efekt, a preto musí priniesť aj určitú obetu. Ďakujem vám za pozornosť. (Potlesk.) Z. Martináková, podpredsedníčka NR SR: Ďalší sa do rozpravy prihlásil pán poslanec Karlin, nech sa páči. G. Karlin, poslanec: Vážená pani podpredsedníčka, ja budem veľmi stručný a nadviažem tu na kolegu Vetešku a práve sa chcem dotknúť tej oblasti, že keď už aj vláda sa uskromňuje, aj Národná rada si nezvyšuje platy a ten návrh 5-percentného zvýšenia, nech to vyplýva z čohokoľvek, robí to v rozpočte 9,5 mil. Sk na fonde. Odporučil by som uskromňovať sa aj na tomto úseku. Ďakujem. Z. Martináková, podpredsedníčka NR SR: Ďakujem, pán poslanec. Slovo má pán prezident Prezídia Fondu národného majetku. J. Kojda, prezident Prezídia Fondu národného majetku SR: Ďakujem. Ja mám obavu, páni poslanci, že buďto ste ma pozorne nepočúvali, alebo ste nepochopili, čo v tom materiáli je. Po prvé, pán poslanec Veteška, ani členovia dozornej rady, ani členovia prezídia nemajú nárok na odstupné. Tí budú proste odvolaní a bez koruny odstupného odchádzajú z fondu. Odstupné sa podľa Zákonníka práce týka len pracovníkov fondu. To znamená členov výkonného výboru. Áno? Čiže v žiadnom prípade nie prezídium ani dozorná rada, to, čo bude rozhodovať parlament, až tie následné zmeny, kde, samozrejme, ten výkonný výbor bol tiež nominovaný podľa určitých politických dohôd. Čo sa týka pripomienky pána poslanca Karlina, tých 5 % určite nie je 9,5 mil. Sk. 9 a pol milióna Sk – v tom je už aj odstupné, lebo je to mzdový náklad. A, samozrejme, uznesenie tak ako uznesenie príslušných výborov, tak ako ho prečítal spoločný spravodajca, hovorí jasne, že fond bude môcť zvýšiť mzdy len toľko, koľko sa uskutoční vo verejnej správe. Čiže ak vo verejnej správe budú mzdy zmrazené, aj fond bude musieť svoje mzdy zmraziť. Deje sa tak bežne. Ja môžem len povedať, že keď sme schvaľovali tohto roku správu o hospodárení fondu za rok 2001, tak naša úspora na rozpočte bola 11 %. 11 % práve preto, že tam boli vytvorené určité rezervy, ktoré Fond národného majetku potom nemohol čerpať a ani ich nečerpal. Takže asi došlo k určitému nepochopeniu. Ďakujem. Z. Martináková, podpredsedníčka NR SR: Chce sa ešte vyjadriť pán spoločný spravodajca? Nech sa páči, máte slovo.